A̱ndá ti ó kójín ti ña̱o xránkíxixín semana,
ndá ti sin kꞌuájiko chꞌin Jesús mé kónkotsé sin nkaxehen nchia síkjehe̱ jína kixin chráko̱nhe̱n sin ti sin judío.
Ndá titàya̱ kꞌuikuén sin kixin nko̱siñe ti tjejó sin itjen chꞌin Jesús,
ndá nixje̱he̱ chꞌan ti jehe sin,
ndáchro chꞌan:
―Kjuaxróxin tꞌejora.
Ndá kjuixin ndáchro chꞌan tíha,
ndá kjuako chꞌan ti itja chꞌan la ko ti chjia chꞌan.
Ndá ti sin kꞌuájiko chꞌan la kóchéhe̱ sin kꞌuíkon sin ti jehe chꞌan.
Ndá chꞌin Jesús ndáchro ínaá:
―Kjuaxróxin tꞌejora.
Éxi Tꞌaná kꞌue̱to̱an kꞌuinka,
mé xi̱kaha této̱an sátsjira tsjichro̱nkara ti itan jína.
Ndá kꞌuánote chꞌan ti jehe sin la ndáchro chꞌan:
―Tꞌayéhéra ti Ncha̱kuén Díos.
*Ti tsꞌitjáñahanra ti ijie̱ kjuasin nkojín nkexro,
la Díos koí tsjakjìin tíha.
A̱ndá ti tsꞌitjáñahñara ti ijie̱ kjuasin nkojín nkexro,
la kja̱xin Díos tsjakjìinhña ti ijie̱ chontara.
A̱ndá chꞌin Tomás,
ijnko ti teyóxin sin kꞌuájiko chꞌin Jesús,
mé kja̱xin ti̱ki̱texín sin chꞌan Nóhé,
mé kohya chꞌan ti ikui chꞌin Jesús.
Ndá chrꞌéxi̱n ti íso sin kꞌuájiko chꞌin Jesús mé ndáche sin chꞌan:
―Ó kꞌuíkoni ti Ìnchéni.
Kjánchó chꞌin Tomás ndáchro:
―Ti tsꞌíko̱nhña ti itja chꞌan tsíkjiate clavo,
la ko tsochrꞌanxianhña ndedo tjaná ntiha,
la ko ti tsochrꞌanxianhña tjaná ti chjia chꞌan,
la tsíteka̱konhña.
A̱ndá ijní ña̱o chrꞌéxi̱n,
ndá kónkotsé sin ínaá la kja̱xin kjuákꞌe chꞌin Tomás.
La ti nchia kꞌuejó sin mé síkjehe̱ jína,
ndá titàya̱ kꞌuikuén sin kixin nko̱siñe ti tjejó sin itjen chꞌin Jesús,
la ndáchro chꞌan:
―Kjuaxróxin tꞌejora.
Ndá ndáche chꞌan ti chꞌin Tomás:
―Tjaké ndedo tjá ti kjuiatꞌo clavo la ko tsjehé ti tjaná la xrako̱a ti itjá la chrꞌaxehén ti chjiana.
La ndáchrohya kixin chaxínhña.
Titekaoan kixin chaxín janhan.
Ndá kjuáte̱he chꞌin Tomás ndáchro:
―¡Ìnchéni la ko Díos kuènténi!
Ndá chꞌin Jesús ndáchro:
―Tomás,
xi̱kaha ichrua kixin kꞌuikuan ndá kuitekaoan.
A̱ntsí ncheñao Díos ti sin kjónté kꞌuíkonhña la titekaon.
Chꞌin Jesús kjuasin itsjé íso kjuaxroan náxrjón kꞌuíkon ti sin kꞌuájiko chꞌan,
kjónté chrónkahya ti xroon kixin xi̱kaha kóhen.
Ti nkehe chronka ti xroon i la ikjian janhan kixin chrókuitekáonra jahara kixin Jesús mé ti Cristo,
ti Xje̱en Díos,
kixin ti tsitekáonra la tsochontara kjuachón nkochríxín.